Кавальская прадукцыя ў першую чаргу прадстаўлена нажамі, а таксама лязом сякеры, цвікамі, стрыжнямі і інш. Металаграфічны аналіз вырабаў з жалеза быў праведзены з мэтай устанавіць якасць металу, тэхналогію яго кавальскай апрацоўкі і параўнаць вынікі з даследаваннямі раннеславянскіх прылад працы з сумежных тэрыторый і помнікаў Украіны, Польшчы, Малдовы. Аналіз пад мікраскопам спецыяльна падрыхтаваных шліфаў дазваляе акрэсліць тэхналогію выканання прадметаў. Два нажы былі адкаваны з крычнага жалеза, яшчэ ў двух назіраецца шматпалосная структура, якая з'яўляецца вынікам своеасаблівай апрацоўкі металу, што спалучала коўку, складванне і зварку асобных пласцін жалеза. Прычым такім аперацыям падвяргаліся і нізкавугляродзісты метал, і сырцовая сталь. Астатнія нажы зроблены з металу, для якога характэрна невысокае ўтрыманне вугляроду і нераўнамернае яго размеркаванне. Вывучэнне ляза сякеры дае падставу меркаваць, што інструменты для апрацоўкі драўніны вырабляліся з нізкавугляродзістай сталі па традыцыйнай схеме наступным чынам. Доўгая загатоўка згіналася пасярэдзіне, і ў месцы згібу рабілася правушына для тапарышча, а канцы паласы зварваліся, і фарміравалася лязо, аб чым сведчыць зварное шво. Шляхам пакетавання сыравіны выкананы два прадметы невядомага прызначэння. На макраструктуры добра відаць шматпалосная будова металу. Вызначаюцца якасныя зварныя швы паміж палосамі. Розныя стрыжні, цвікі і іншыя кавальскія вырабы ў асноўным зроблены па простай тэхналогіі з крычнага жалеза і сырцовай сталі. Шматпалосная структура назіраеццатолькі ў адным цвіку, хоць для такой катэгорыі вырабаў выкарыстанне гэтай тэхналогіі можна лічыць раскошай. Напэўна, каваль ужыў рэштку нарыхтоўкі, што засталася пасля вырабу адказнай прылады працы.